广宴江亭为我开, 红妆逼坐花枝暖。 此时有态蹋华筵, 未吐芳词貌夷坦。 翠蛾转盼摇雀钗, 碧袖歌垂翻鹤卵。 定面凝眸一声发, 云停尘下何劳算。 迢迢击磬远玲玲, 一一贯珠匀款款。 犯羽含商移调态, 留情度意抛弦管。 湘妃宝瑟水上来, 秦女玉箫空外满。 缠绵叠破最殷勤, 整顿衣裳颇闲散。 冰含远溜咽还通, 莺泥晚花啼渐懒。 敛黛吞声若自冤, 郑袖见捐西子浣。 阴山鸣雁晓断行, 巫峡哀猿夜呼伴。 古者诸侯飨外宾, 鹿鸣三奏陈圭瓒。 何如有态一曲终, 牙筹记令红螺碗。
芳岁肇佳节, 物华当仲春。 乾坤既昭泰, 烟景含氤氲。 德浅荷玄贶, 乐成思治人。 前庭列钟鼓, 广殿延群臣。 八卦随舞意, 五音转曲新。 顾非咸池奏, 庶协南风熏。 式宴礼所重, 浃欢情必均。 同和谅在兹, 万国希可亲。